– Forsiden er jo borte? Det er jo veldig spesielt, sier Jan Einar Vatland.

Inne på bakeriet Naturbakst i Hagesund, har flere kunder stusset over hva som møtte dem i avisstativet.

– Jeg trodde det var en feil. Det så ut som midtsiden var lagt foran, sier en annen kunde.

I dagens Haugesunds Avis, trykket avisen et stort høydebilde av en Mercedes. Ingen nyhetssaker, kun en helsides annonse. Avisens opprinnelige «forside» finner leserne på side tre.

– Jeg trodde det var et annonsebilag, forsiden manglet jo, fortsetter Vatland.

Redaksjonsklubben reagerer

Klubbleder i Haugesunds Avis, Einar Tho, er ikke imponert over ledelsen. Han mener et slikt stunt kan svekke omdømme til avisen. Foto: Thomas Halleland

– Det her er jo noe vår ansvarlige redaktør bør svare på. Redaksjonen selv var ikke involvert da denne førstesiden ble sendt i trykken, og det er ikke tvil om at dette er en løsning redaksjonsklubbens medlemmer ikke er begeistret for, sier leder for rekdasjonsklubben i Haugesunds Avis, Einar Tho.

– Hva tenker du om forsiden?

– Vi mener at førstesiden vår bør brukes til andre ting. Vi frykter at slike framstøt kan svekke troverdigheten vår, fortsetter Tho.

Les også:

NRK.no har gjentatte ganger prøvd å komme i kontakt med ansvarlig redaktør i Hagesunds Avis, Jan Tore Hamnøy. Han befinner seg i dag i et møte i Oslo, og har vært utilgjengelig for kommetar.

Kjøpte hele forsiden

Karl Magnus Wathne i Nils Wathne Auto i Haugesund, kjøpte hele forsiden til Haugesunds Avis. Foto: Thomas Halleland

Det er forretningen Nils Wathne Auto i Haugesund som har rykket inn den svært spesielle annonsen. Karl Magnus Wathne i bedriften forklarer hvorfor:

– Vi har ikke vært så spreke når det gjelder å ha annonser ellers, men nå ville vi vise muskler og kjøre en skikkelig annonse, sier han og fortsetter:

Les også:

– Vi har fått et par klager fra andre konkurrenter at vi ikke er spreke på annonser, sier en humrende Wathne, tydelig fornøyd over å ha kapret førstesiden.

Første gang i Norge

Generalsekretær i Norsk Presseforbund, Kjersti Løken Stavrum, sier at hun aldri kan huske at en dagsavis har satt av hele forsiden til en annonse.

– Vi har jo over lengre tid hatt annonsebilag. Men at en norsk avis har brukt hele forsiden til en annonse, det tror jeg aldri har skjedd før, sier hun.

Likevel er ikke Haugesunds Avis banebrytende utenfor landegrensene. I land som Island og Finland er dette helt normalt.

– I Finland er det ingen som reagerer på at forsiden kun er en stor annonse, sier Stavrum.

Konkurrenten: – Strider mot all fornuft

Ansvarlig redaktør i Karmsunds Avis, Arne Andreassen, sier at han aldri kunne gjort det samme i sin avis. Foto: Thomas Halleland

Til tross for at det er vanlig i andre land, er ikke alle norske redaktører begeistret over reklamestuntet.

– Dette strider mot all sunn fornuft og etiske forhold. Det hadde ikke skjedd i min avis, sier ansvarlig redaktør i Karmsunds Avis, Arne Andreassen.

Han tror at forsidevalget er tatt av økonomiske hensyn.

– Journalistene i Haugesunds Avis må ha blitt overkjørt. Jeg har aldri opplevd maken, sier Andreassen.

Klubblederen i Hagesunds Avis lover at siste ord ikke er sagt i saken.

– Hva har dette hatt å si for deres tillit til avisens asvarlige redaktør?

– Før vi kommenterer dette ønsker vi å ta opp diskusjonen internt, sier Tho.